Scooter Braun

Scott Samuel "Scooter" Braun (lahir 18 Jun 1981) ialah seorang usahawan Amerika, pengurus bakat, pelabur, dermawan, dan eksekutif hiburan. Pengasas syarikat hiburan dan media SB Projects, Braun mewakili antaranya Justin Bieber, Ariana Grande, Martin Garrix, Psy, Carly Rae Jepsen, Dan + Shay, Zac Brown Band, Kanye West, dan Tori Kelly. Dia juga dicalonkan untuk Grammy award pada 2016. Braun ialah pengasas bersama studio filem komik, Mythos Studios, bersama penerbit Hollywood David Maisel.

Braun telah disenaraikan dalam senarai Time 100 "individu paling berpengaruh di dunia" majalah Time pada 2013. Pada tahun 2018, Braun menganjurkan bersama March for Our Lives, demonstrasi yang diketuai pelajar untuk menuntu undang-undang pemilikan senjata api yang lebih ketat yang dilaporkan USA Today sebagai protes satu hari terbesar dalam sejarah Washington, DC.

Kehidupan awal
Braun dilahirkan di New York City kepada pasangan Yahudi Konservatif, Ervin dan Susan (sebelumnya Schlussel) Braun. Ibu bapa Ervin "berjaya melarikan diri daripada" Holocaust, dan tinggal di Hungary sehingga 1956. Sejurus sahaja Soviet Union campur tangan untuk menyekat Revolusi Hungary, mereka melarikan diri ke Amerika Syarikat. Ervin dibesarkan di Queens, dan menjadi seorang doktor gigi; Susan Schlussel Braun merpakan seorang pakar ortodontik. Selepas mereka berkahwin, mereka menetap di Greenwich, Connecticut.

Braun mempunyai empat orang adik beradik: Liza, Cornelio, Sam, and Adam. Adam Braun ialah pengasas Pencils of Promise, sebuah organisasi amal yang fokus pada pembinaan sekolah di negara-negara membangun.

Braun membesar di Cos Cob, Connecticut dan memasuki Greenwich High School di mana beliau dilantik sebagai presiden kelas. Beliau bermain bola keranjang dari umur 13 hingga 18 di Amateur Athletic Union bersama Connecticut Flame. Apabila Braun berumur 17, ibu bapanya mengambil anak angkat Sam Mahanga dan Cornelio Giubunda, bekas ahli daripada pasukan junior kebangsaan Mozambique. Tanpa pasukan pada waktu itu kerana program bola keranjang telah berkurangan, Ervin Braun merekrut mereka untuk sebuah kejohanan all-star. Mahanga dan Giubunda menjadi bintang dalam pasukan bola keranjang Greenwich High walaupun diganggu peminat—pengalaman yang memberi kesan besar kepada Braun. Semasa di Sekolah Tinggi Greenwich, Braun menyertai pertandingan dokumentari untuk National History Day dengan video 10 minit bertajuk Konflik Hungary mengenai orang Yahudi di Hungary sebelum, semasa, dan selepas Holocaust. Filem ini memenangi pertandingan wilayah dan negeri serta memenangi tempat ketiga keseluruhan. Seorang ahli keluarga Braun menghantar filem ini kepada pejabat Steven Spielberg, yang kemudiannya menghantar video Braun kepada Muzium Memorial Holocaust Amerika Syarikat. Braun mengatakan sokongan Spielberg merupakan salah satu saat paling memberi inspirasi dalam hidup beliau.

Braun melanjutkan pelajaran di Universiti Emory di Atlanta di mana beliau juga bermain bola keranjang kolej sehingga tahun kedua. Selepas Dupri memintanya untuk menjadi ketua pemasaran di syarikat rakamannya, So So Def, Braun dikhabarkan berhenti universiti tanpa menamatkan pengajian.

Kerjaya
Braun memulakan kerjayanya dengan menganjurkan parti semasa belajar di Universiti Emory di Atlanta. Pada 2002, Braun diambil untuk merancang parti selepas majlis di setiap lima bandar dalam Anger Management Tour, menampilkan Ludacris dan Eminem. Pelancaran dalam dunia hip-hop ini menemukan Braun dengan penerbit Jermaine Dupri, pengarah So So Def Records. Braun berumur 19 tahun pada waktu itu apabila Dupri meminta beliau menyertai So So Def dalam jawatan pemasaran, dan berumur 20 tahun apabila Dupri menamakan beliau sebagai pengarah eksekutif pemasaran So So Def. Ketika masih dalam tahun kedua di Emory, Braun bekerja di So So Def dan menjalankan perniagaan promosi parti beliau. Beberapa acara terbesar beliau termasuklah parti untuk 2003 NBA All-Star Game dan parti selepas acara untuk Britney Spears' The Onyx Hotel Tour. Braun meninggalkan So So Def untuk memulakan perusahaan sendiri termasuklah perniagaan pemasaran, syarikat rakaman, dan perwakilan artis. Beliau memulakan perniagaan pemasaran dengan menyempurnakan pernjanjian kempen $12 juta di antara Ludacris dan Pontiac; video muzik untuk Ludacris' Two Miles an Hour yang menampilkan Pontiac sementara iklan Pontiac akan menampilkan lagu tersebut.

Braun pertama kali bertemu Justin Bieber apabila beliau menonton Bieber yang berumur 12 tahun ketika itu di YouTube, menyanyikan lagu Ne-Yo. Braun menghubungi ibu Bieber, Pattie Mallette, yang bersetuju untuk membawa anaknya ke Atlanta untuk sesi percubaan tanpa perjanjian. Akhirnya, Braun berjaya meyakinkan mereka untuk berpindah dari Kanada ke Amerika Syarikat. Selepas kejayaan dalam talian, Braun mencadangkan Bieber kepada dua artis yang berjaya Usher dan Justin Timberlake; di mana kedua-duanya menunjukkan minat. Tidak lama kemudian, mento Usher, eksekutif muzik L. A. Reid, menandatangani Bieber Island Def Jam dalam perjanjian dengan Raymond-Braun Media Group.

Filem dan televisyen

Braun menerbitkan Never Say Never, sebuah dokumentari mengenai Justin Bieber yang dilaporkan MTV pada 2011 sebagai "salah satu dokumentari muzik yang mencatatkan keuntungan tertinggi dalam sejarah box-office." Anggaran belanjawan filem tersebut ialah $13 juta dan mendapat lebih $100 juta seluruh dunia sebagai dokumentari yang mencatatkan keuntungan tertinggi sehingga kini. Braun juga merupakan penerbit eksekutif untuk siri televisyen Scorpion di CBS. Percubaan pertama beliau dalam siri televisyen, Scorpion bersiaran selama empat musim dan mencatatkan 12 juta penonton dalam musim pertamanya pada tahun 2014. Pada tahun 2018, Variety melaporkan studio televisyen FX membuat pesanan sebuah episod awal rancangan komedi yang belum bertajuk yang diterbitkan oleh Braun yang melibatkan pelakon Kevin Hart dan penyanyi rap [Lil Dicky]].

SB Projects
Pada tahun 2007, Braun menubuhkan SB Projects, syarikat hiburan dan pemasaran perkhidmatan penuh yang melibatkan pelbagai perusahaan termasuklah Schoolboy Records, SB Management, dan Sheba Publishing, firma penulisan lagu. Kumpulan ini juga melibatkan RBMG, usaha sama di antara Braun dan Usher. School Boy Records mempunyai perjanjian pengedaran muzik dengan Universal Music Group. Pada awal tahun 2013 Ariana Grande ditandatangani oleh pengurusan Scooter Braun dan pada tahun 2016, syarikat rakaman Grande, Republic Records mengesahkan Braun berperanan sebagai pengurus utama beliau dalam mengendalikan segala aspek kerjaya beliau. SB Ventures juga mengendalikan kempen televisyen, penjenamaan, perjanjian perlesenan muzik, dan penajaan jelajah—termasuklah penajaan Calvin Klein untuk Justin Bieber bagi Purpose World Tour 2016-2017. Syarikat ini juga membuat perjanjian di antara Kanye West dengan jenama kasut, Adidas.

Ithaca Ventures, syarikat Braun yang melibatkan SB Projects, mendapatkan $120 juta pada 2010 untuk suntikan modal pelaburan dalam Uber, Spotify dan Editorialist. Fortune melaporkan bahawa Ithaca ventures memiliki pegangan dalam tujuh syarikat pengurusan muzik terbesar dalam negara. Saluran media melaporkan Ithaca, dengan $500 juta di bawah pengurusan sehingga 2018, akan menyuntik modal dalam GoodStory Entertainment, kerjasama di antara Braun dan eksekutif hiburan J.D. Roth, dalam pengambilalihan untuk filem tanpa skrip, acara siaran langsung dan filem dokumentari.

Mythos Studios
Pada tahun 2018, New York Times melaporkan bahawa Braun telah menyertai David Maisel, pengerusi pengasas Marvel Studios, untuk membentuk Mythos Studios untuk menerbitkan francais filem komik dalam format aksi langsung dan animasi.

Anugerah
Braun muncul pada kulit hadapan majalah Billboard dalam keluaran khas "Forty Under Forty" pada 11 Ogos 2012 bertajuk "Scooter Braun and Other Power Players on the Rise". Braun juga muncul dalam senarai Time 100 untuk tahun 2013. Beliau juga muncul kali kedua pada kulit hadapan Billboard dalam keluaran pada 20 April 2013 bersama Guy Oseary dan Troy Carter. Pada 2016 Scooter menang anugerah “Pengurus Bakat Terbaik” di “Anugerah Industri Muzik Antarabangsa” tahunan ke-3 yang dianugerahkan Shazam di MUSEXPO ke-12 di Los Angeles. Pada 2017, Braun muncul pada kulit hadapan, majalah Variety bagi isu Hitmakers dan majalah Success bagi isu Gratitude.

Pada tahun 2018, Braun diberikan Anugerah Kemanusiaan Memorial Harry Chaplin Music Biz 2018 atas kerja dermawan beliau pada tahun 2017.

Kedermawanan
Braun terus terlibat dalam pelbagai badan amal termasuk Yayasan Keluarga Braun. Kebanyakan artis yang ditandatangani Braun turut terlibat dalam pelbagai inisiatif dermawan. Braun sangat dikenali kerana menyokong Pencils of Promise, yang ditubuhkan oleh adik lelaki beliau, Adam Braun. Adik beliau mendapat inspirasi daripada pengalamannya bertanya kepada kanak-kanak di India mengenai apa yang diinginkannya; yang dijawab oleh kanak-kanak itu "sebatang pensel," yang mendorong Adam Braun untuk menubuhkan Pencils of Promise untuk membina sekolah di negara-negara membangun. Braun dan Bieber telah membantu memberi sokongan kepada organisasi ini. Badan amal ini telah membantu membina lebih daripada 200 sekolah di Asia, Afrika dan Amerika Latin.. Billboard melaporkan sehingga 2017, Scooter Braun—bersama klien-klien dan syarikat beliau—telah menunaikan banyak harapan untuk Make-A-Wish berbanding organisasi lain dalam sejarah yayasan tersebut. Scooter Braun dianugerahkan Anugerah Kemanusiaan di Billboard Touring Awards 2016 atas usaha dermawan beliau dalam Pencils of Promise, Make-A-Wish Foundation, dan Fuck Cancer.

Pada tahun 2017, majalah Billboard menamakan Scooter Braun sebagai "perespons pantas" industri muzik apabila beliau menganjurkan dan menerbitkan konsert amal One Love Manchester dan telethon Hand in Hand: A Benefit for Hurricane Relief dalam beberapa bulan yang berturutan. Pada Mac 2018, George Clooney, Braun dan pasukan beliau menganjurkan March for Our Lives, sebuah demonstrasi yang diketuai pelajar yang menuntut undang-undang pemilikan senjata api yang lebih ketat yang diadakan di Washington, DC. Vox melaporkan perarakan ini adalah yang terbesar dalam sejarah ibu negara itu semenjak Perang Vietnam.

Kehidupan peribadi
Pada 2013, Braun mula berpacaran dengan aktivis kesihatan Kanada, dermawan, dan pengasas Fuck Cancer, Yael Cohen. Pasangan ini berkahwin pada 6 Julai 2014 di Whistler, British Columbia. Pada 6 Februari 2015, mereka mendapat anak sulung, Jagger Joseph Braun, di Los Angeles. Mereka mendapat anak kedua, Levi Magnus Braun, pada 29 November 2016. CNBC melaporkan bahawa Braun telah membuat beberapa pelaburan dalam syarikat startup termasuklah Uber, Lyft, Spotify, DropBox, Grab, dan Casper.

Rujukan

Pautan luar
Temu bual Scooter Braun dengan Gayle King daripada CBS
Temu bual Braun dengan majalah Complex

Ketua Pengarah